पति सोचता-प्यार में अंधी है, कहां जाएगी; कपड़े-बर्तन-लड्‌डू बेच बच्चे पढ़ाए, आज विदेश जाती मेरी ज्वैलरी
वह दिल्ली की एक संपन्न परिवार में जन्मीं। ग्रेजुएशन में प्यार हुआ तो घरवालों की मर्जी से शादी कर ली। लेकिन, इस प्यार ने उनकी जिंदगी तबाह कर दी। ‘ये मैं हूं’ में आज मिलिए कामयाब बिजनेसवुमन के तौर पर पहचान बना चुकीं फरीदाबाद की शालिनी महाजन से
वह दिल्ली के एक संपन्न परिवार में जन्मीं। ग्रेजुएशन में प्यार हुआ तो घरवालों की मर्जी से शादी कर ली। लेकिन, इस प्यार ने उनकी जिंदगी तबाह कर दी। पहले दिन से ही वह ससुराल में घरेलू हिंसा का शिकार होने लगीं। पति और ससुराल वाले उन्हें पीटकर अधमरा कर देते। बच्चे हुए तो उनकी जिम्मेदारी उठाने से मना कर दिया।
बच्चों की अच्छी परवरिश के लिए उन्होंने नौकरी शुरू की और साथ में कपड़े, प्लास्टिक के बर्तन और लड्‌डू तक बेचे। भाई ने ट्रेनिंग दी तो वह ज्वैलरी डिजाइन करने लगीं। आज उनकी बनाई ज्वैलरी की डिमांड अमेरिका से लेकर ब्रिटेन तक है।
‘ये मैं हूं’ में आज मिलिए कामयाब बिजनेसवुमन के तौर पर पहचान बना चुकीं फरीदाबाद की शालिनी महाजन से और जानें उनकी कहानी, उन्हीं की जुबानी…
मैं महज 18-19 साल की थी, जब मेरी एक क्लोज फ्रेंड ने कहा कि उसका एक कजिन मुझे पसंद करता है। उसने हम दोनों को मिलाया। बातें हुईं और मैं उसके प्यार में पड़ गई। मैंने शादी के लिए घरवालों से बात की। परिवार की लाडली होने की वजह से सब इस शादी के लिए राजी हो गए। लेकिन, मेरे फैसले से खुश न होने के बावजूद उन्होंने हमारी शादी करा दी।
मुझे नहीं पता था कि मेरी लव मैरिज मेरी जिंदगी की सबसे बड़ी गलती साबित होगी। शादी के पहले दिन ही ससुराल वालों की बदसलूकी का शिकार हुई। हाथों से मेहंदी का रंग उतरता, उससे पहले ही मारपीट के निशानों से मेरा शरीर नीला पड़ने लगा। पति का बर्ताव बहुत बुरा था। सास-ससुर से लेकर ननद तक के ताने सुनती।
हर पल डरी रहती कि जाने किस बात पर पिटने लगूं। किसी से बात करती तो पिटती। मायके जाती तो मार खाती। पति पीट-पीटकर अधमरा कर देता। किसी को रहम न आता। मुझे जान से मारने तक की कोशिश की गई। नौकरी से लौटती तो आधा-आधा घंटा दरवाजा न खुलता, कड़कती धूप में घर के बाहर खड़ी रहती। घर में खाना तक न मिलता। मेरी कहानी में आगे बढ़ने से पहले इस पोल पर अपनी राय देते चलिए...
जिंदगी से इतनी हताश हो गई कि जान देने की कोशिश की
रोज इतनी मारपीट और जिल्लत झेलने के बाद मन में ख्याल आता कि खुद ही मर जाऊं, लेकिन बुजुर्ग मां-बाप का ख्याल रोक लेता। एक बार तो मैं इतनी हताश हो गई कि दवाएं खाकर जान देने की कोशिश की। तभी रिश्ते की एक दीदी ने हाल-चाल लेने के लिए मुझे फोन किया। मेरी आवाज से उन्हें शक हुआ तो तुरंत भागकर आईं और अस्पताल लेकर गईं।
शादी के बाद पेरेंट्स ने मेरे लिए फरीदाबाद में घर खरीदा और पति समेत सब उसी घर में रहते। उसी घर में मुझ पर अत्याचार भी होता। घर का सारा खर्च मैं उठाती। पति एक एमएनसी कंपनी में लाखों की सैलरी पाते, लेकिन कभी दस रुपए तक उनसे नहीं मिले। जो पैसे मैं कमाती, उसे भी ससुराल वाले रख लेते। मायके से जो पैसे मिलते वह भी पति और सास-ससुर मेरे पर्स से चुरा लेते। मुझे कई साल यह बात हजम करने में लगे कि मेरे घरवाले मेरे ही पैसे चुराते हैं।
खुद को तसल्ली देती कि आज, कल नहीं तो परसों मैं अपने प्यार से सबको बदल दूंगी। तन-मन और धन से सबकी सेवा की। पति बीमार पड़े, चार साल तक बिस्तर पर रहे। मेरी मां ने उनके इलाज का खर्च उठाया। इसके बाद भी न पति बदला न सास-ससुर।
प्रेग्नेंसी में भी झेलती रही बदसलूकी
शादी के करीब एक साल बाद मैं प्रेग्नेंट हो गई। अक्सर तबीयत खराब रहती, काम करने की हालत में नहीं रहती। ऑफिस आना-जाना मुश्किल होने लगा तो जॉब छोड़ा। बेटे के जन्म के बाद भी सबने परेशान करना जारी रखा। जब एक बेटी की मां बनी तब भी हालात नहीं बदले। दोनों बार प्रेग्नेंसी पीरियड बहुत मुश्किलों में बीता।
मेरे पति ने कभी पिता होने का फर्ज नहीं निभाया। बच्चों की परवरिश में हाथ नहीं बंटाया। बेटी की पढ़ाई पर तो एक रुपये भी खर्च नहीं किए। फिर मैंने फरीदाबाद के एक स्कूल में नौकरी करनी शुरू की करने लगी, ताकि बच्चों को अच्छी परवरिश दे सकूं।
न मां-बाप को बता सकी, न अलग हो सकी, चुपचाप पिटती रही
मैं दिल्ली के लाजपत नगर में पली-बढ़ी थी। पापा का चांदनी चौक में बड़ा बिजनेस था। बड़े भाई के कई साल बाद मेरा जन्म हुआ था, इसलिए बहुत लाड-प्यार से मुझे पाला गया। ससुराल में इतनी परेशानियां झेलने के बाद भी मैं मम्मी-पापा से कभी कुछ न बताती। मायके लौट जाने की तो बात तो सोच भी सकती थी। सोचती कि पेरेंट्स को बताऊंगी तो वे दुखी होंगे।
समाज का भी डर सताता। तलाक के बाद अकेले जिंदगी कैसे कटेगी, बेटी की शादी कैसे होगी? मन में ये सवाल घूमते।
साथ ही कहीं न कहीं पति से लगाव तब भी गहरा था। मैं मानती थी कि एक दिन इस इंसान को बदल लूंगी। यही सोचकर मैंने 5 साल काट लिए कि पेरेंट्स को तंग नहीं करना है। लेकिन, मां-बाप से बच्चे का हाल कहां छुपता है। उन्हें सच पता चला तो मुझे मायके बुला लिया।
पति मारते, फिर सॉरी बोल देते, झूठे वादे कर मना लेते
पति मुझे वापस चलने का कहकर लेने आ गए। मुझसे माफी मांगी। हालांकि, वह हमेशा मारते-पीटते, फिर सॉरी बोलते। झूठे वादे करते। मैंने तय तो कर लिया था कि अब ससुराल नहीं जाऊंगी, लेकिन फैसला लेना जितना आसान है, उसे अमल में लाना उतना ही मुश्किल। मुझे भी लगा कि अगर न लौटी तो अपने बूढ़े मां-बाप और भाई-भाभी पर बोझ बन जाऊंगी। मैं उस नर्क में दोबारा लौट गई।
नौकरी के साथ बेचे कपड़े, मेरे बनाए लड्‌डू की डिमांड अमेरिका-लंदन तक
मां बहुत पढ़ी-लिखी नहीं थीं, लेकिन बहुत समझदार थीं। उन्होंने मुझे बहुत सपोर्ट किया। मुझसे कहा, बेटा खुद के पैरों पर खड़े होना है, ताकि किसी के सामने हाथ न फैलाना पड़े। मैं मायके में एक गिलास तक नहीं उठाती थी, लेकिन ससुराल में मुसीबतों का सामना करना पड़ा तो किसी काम को करने में शर्म नहीं की।
जॉब के साथ ही मैंने कपड़ों का काम शुरू किया। थोक में सूट लाती और घर से ही आसपास की लड़कियों-महिलाओं को बेचती। किसी ने टपरवेयर के बिजनेस के बारे में बताया तो वह काम भी किया। मैं बहुत अच्छे लड्डू बनाती थी, तो किसी ने लड्डू बेचने का सुझाव दिया। लोगों ने खाए तो उन्हें बहुत पसंद आए। आसपास के लोग तो खरीदते ही, दुबई, अमेरिका और लंदन तक मेरे बनाए लड्डू की डिमांड होने लगी। मायके में तिनका न उठाने वाली लड़की अब 24 घंटे काम करने लगी।
कजिन ने दी जूलरी बनाने की ट्रेनिंग, NRI खरीदते हैं मेरे बनाए गहने
मेरे एक कजिन ज्वैलरी इंडस्ट्री से जुड़े हुए हैं। उन्होंने ही मुझे ज्वैलरी का काम करने के लिए कहा। मुझे ट्रेनिंग दी। असली-नकली में फर्क करना सिखाया। 21-22 साल पहले जॉब के साथ ही मैं सोने-चांदी से लेकर कीमती स्टोन और इमिटेशन ज्वैलरी तक का काम करने लगी।
मेरी पड़ोसन मेरी सबसे पहली कस्टमर बनीं। उन्होंने मेरा उत्साह बढ़ाते हुए कहा, बेटा तुम काम शुरू करो, मैं जरूर खरीदूंगी। शुरुआत धीमी थी, लेकिन बिजनेस जम गया। दिल्ली, एनसीआर समेत विदेश तक मेरे क्लाइंट हैं। लंदन, अमेरिका और मलेशिया जैसे देशों में रहने वाले एनआरआई जब इंडिया आते हैं, तो बड़े-बड़े ब्रैंड छोड़कर मेरे बनाए गहने खरीदते हैं। मुझ पर उन्हें बहुत भरोसा है और यह भरोसा मैंने बहुत मेहनत से कमाया है।
धीरे-धीरे मैंने अपने आपको काम में इतना डुबो लिया कि कुछ कड़वा सोचने का वक्त ही नहीं बचा। मैंने घर के ऊपर एक और मंजिल बनवा दी। पति और सास ससुर ऊपर रहते और मैं बच्चों के साथ नीचे। मैंने सोचा कि शायद इससे थोड़ा सुकून मिल जाए, क्यों तलाक के चक्कर में पड़ूं।
पति को पड़ी शराब की लत, बच्चों की जिंदगी बचाने के लिए लिया तलाक
पति बहुत शराब पीने लगे। मैं नहीं चाहती थी कि मेरी बेटी की जिंदगी पर इसका कोई बुरा असर पड़े। बेटे की शादी की भी बात चल रही थी। कोई घर आता तो पति शराब के नशे में मिलते। मेरी जिंदगी तो रोते हुए बीती, लेकिन मैं बच्चों की जिंदगी खराब नहीं होने देना चाहती थी।
हर जिम्मेदारी पति टका सा जवाब दे देते, उन्हें लगता कि मैं कमजोर दिल की हूं, प्यार में अंधी हूं, तलाक नहीं दूंगी। लेकिन दो साल पहले मैंने तलाक ले ही लिया। तलाक के वक्त भी उन्होंने बच्चों को कुछ नहीं दिया।
अब मुझे लगता है कि मैंने बहुत बड़ी गलती कि मैंने कभी अत्याचारों के खिलाफ कभी मुंह नहीं खोला, फैसले नहीं ले पाई। मजबूत परिवार से होने और दिल्ली यूनिवर्सिटी से पढ़ी होने के बाद भी उस बुरी शादी से क्यों नहीं निकली, जिसने जिंदगी नर्क बना दी।
अपनों ने दर्द दिया, दूसरों ने संवारी जिंदगी, खरीदा बड़ा घर
मेरी जर्नी में ऐसे लोग भी आए, जिन्होंने हर कदम पर मेरा साथ दिया। जिस स्कूल में 20 साल तक नौकरी की, वहां की प्रिंसिपल ने बहुत सपोर्ट किया। वुमन ऑफ नोएडा की प्रेजिडेंट अनुपमा ढींगरा मेरे लिए फरिश्ता बनकर आईं। आज उन्हीं की वजह से यहां तक पहुंच सकी हूं। मेरे एक क्लाइंट रियल एस्टेट का काम करते हैं। कोरोना काल में उन्होंने सुझाव दिया, तो उनके साथ अब मैं प्रॉपर्टी का बिजनेस भी करने लगी हूं।
मैंने पुराना घर बेचा और बड़ा घर खरीदा। मेरा बेटा अच्छी कंपनी में जॉब करता है। मेरी बेटी पहले एयर होस्टेस थी, अब मेकअप आर्टिस्ट है। घर के एक हिस्से में ही हम मां-बेटी बिजनेस कर रहे हैं।
दूसरों की मदद करती हूं, ताकि कोई न झेले ऐसी मुसीबतें
मुझे मदद मिली तो मैं यहां तक पहुंची। अब मैं दूसरों की मदद करती हूं। कई साल से बिजनेस के साथ ही सोशल वर्क भी कर रही हूं। घरेलू हिंसा की शिकार महिलाओं, गरीब बच्चों की हरसंभव मदद करती हूं। ऐसी बहुत सी महिलाओं को सपोर्ट किया, जिन्हें कोई पूछने वाला नहीं था, जिनके घर में कुछ खाने के लिए नहीं था। मदद पाकर उन्होंने मेहनत की और इस काबिल बनीं कि अच्छी जिंदगी जी रही हैं और उन्होंने अपने बच्चों को भी काबिल बनाया।
औरत होने की वजह से जो मुसीबतें मैंने झेलीं, मैं नहीं चाहती किसी और को भी झेलनी पड़े।